A BIZOTTSÁG HATÁROZATA
(2006. április 12.)
a klasszikus sertéspestis felszámolására és a vaddisznók klasszikus sertéspestis elleni sürgősségi vakcinázására irányuló tervek Észak-Rajna-Vesztfália és Rajna-vidék-Pfalz (Németország) egyes területeire történő kiterjesztése, valamint e tervek végrehajtásának Rajna-vidék-Pfalz más területein történő befejezése tekintetében a 2003/135/EK határozat módosításáról
(az értesítés a C(2006) 1531. számú dokumentummal történt)
(Csak a német és a francia nyelvű szöveg hiteles)
(2006/285/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikke (1) bekezdésére és 20. cikke (2) bekezdésére,
mivel:
(1)
A Németország Alsó-Szászország, Észak-Rajna-Vesztfália, Rajna-vidék-Pfalz és Saar-vidék szövetségi államában a vaddisznók klasszikus sertéspestisének felszámolására és a klasszikus sertéspestis elleni sürgősségi vakcinázására irányuló terv jóváhagyásáról szóló, 2003. február 27-i 2003/135/EK bizottsági határozat (2) elfogadása egyike volt a klasszikus sertéspestis elleni küzdelem céljából született intézkedéseknek.
(2)
Németország arról tájékoztatta a Bizottságot, hogy a klasszikus sertéspestis felütötte a fejét az Észak-Rajna-Vesztfália egyes területein élő vaddisznók között. Németország közölte továbbá, hogy a klasszikus sertéspestis felszámolására és a vaddisznók klasszikus sertéspestis elleni sürgősségi vakcinázására irányuló terveket kiterjesztették a szóban forgó területekre, valamint Rajna-vidék-Pfalz egyes szomszédos területeire is.
(3)
Németország egyúttal arról is tájékoztatta a Bizottságot, hogy Rajna-vidék-Pfalz egyes területein a klasszikus sertéspestis tekintetében jelentős mértékben javult a helyzet, így a klasszikus sertéspestis felszámolására és a vaddisznók klasszikus sertéspestis elleni sürgősségi vakcinázására irányuló terveket nem szükséges a továbbiakban ezeken a területeken alkalmazni.
(4)
Ezért a 2003/135/EK határozatot ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/135/EK határozat melléklete helyébe e határozat mellékletének szövege lép.
2. cikk
Ennek a határozatnak a Németországi Szövetségi Köztársaság és a Francia Köztársaság a címzettje.
Kelt Brüsszelben, 2006. április 12-én.